Engilmas bokschilarimiz haqida taniqli kinorejissyor Janik Fayziev ishtirokida film suratga olinadi

O`zbek bokschilarining olamshumul muvaffaqiyatlari, yutuqlari haqida ko`p gapirdik, she`rlar bitdik, suratlar chizdik.
Endi qahramonlarimiz haqida motivasion filmlar suratga olish navbati keldi.
Ayni paytda “O`zbekkino” milliy agentligi tomonidan Rio-2016 yozgi Olimpiya o`yinlarida qahramonlik ko`rsatgan bokschilarimiz haqida “Engilmas” (ishchi nomi) nomli kinofilmini tasvirga olish ustida ish olib borilmoqda. 
Filmning ssenariy va syujetlarini boyitish, tajribali mutaxassislarning fikrini o`rganish maqsadida hozirda Rossiyada faoliyat olib borayotgan hamyurtimiz, rejissyor va prodyuser Jahongir (Djanik) Fayziev bilan uchrashuv bo`lib o`tdi. MOQda o`tkazilgan ushbu tadbirda Qo`mita raisi Rustam Shoabdurahmonov, Bosh kotib Oybek Kasimov, “O`zbekkino” MA direktori Firdavs Abduxalikov, Rossiyaning «KIT» kinostudiyasi bosh direktori, rejissyor va prodyuser Jahongir Fayziev hamda bo`lajak kino ustida ish olib borayotgan ijodkorlar ishtirok etishdi.
“Sizni yurtimizda yana bir bor ko`rib turganimizdan mamnunmiz. Sizning aktyorlik paytdagi rollaringizni juda yaxshi eslaymiz. Qolaversa, hamyurtimizning xorijda madaniy-ma`rifiy sohalarda ulkan yutuqlarga erishayotgani bizga g`urur bag`ishlaydi. Muhtaram yurtboshimiz boshchiligida olib borilayotgan sog`lom turmush tarzi targ`ibotini hamkorlikda davom ettirish biz uchun sharaf. Yaqinda efirga uzatilishi kutilayotgan “Mendirman Jaloliddin” tarixiy serialidan so`ng sportga oid yuqori saviyadagi filmni xalqimizga taqdim qilish ayni muddao bo`lar edi”, – dedi Rustam Shoabdurahmonov.
O`z navbatida Jahongir Fayziev ham bu boradagi fikr va mulohazalari bilan o`rtoqlashdi.
“Har ikkimizning maqsadimiz bir. Siz insonda sog`lom tana, biz esa sog`lom ruh bo`lishini istaymiz. Hozir butun dunyoda sport sohasidagi filmlarni suratga olish urfga kirib bormoqda. Boisi bunday targ`ibot o`zining samarasini berib kelmoqda. Bizning har sohada boy tariximiz bor. Yoshlik paytimizda ham Rufat Risqievning g`alabalarini yaxshi eslaymiz. Hozir ham o`zbek bokschilarining dovrug`i dunyoga mashhur. Endi buni xalqimiz uchun etkazib berishimiz lozim”, – dedi Jahongir Fayziev.
Suhbat davomida Firdavs Abduxalikov va boshqa mutasaddilar bo`lajak kino haqida o`z fikr va takliflarini aytib o`tishdi. Yakunda tomonlar o`zaro hamkorlikka tayyor ekanliklarini bildirishib, tez orada bu boradagi navbatdagi qadamni tashlashga kelishib olishdi.